李薰
十五日同登大慈寺楼得远字
重楼得云气深隐，户牖谁能发关键。
楼下轮蹄涣散驰，行人一顾不容返。
好游独是我辈闲，褰衣直上相推挽。
层轩危槛倚欲遍，更假胡床同息偃。
西南繁会惟此都，昔号富饶今已损。
填城华屋故依然，孰为君王爱基本。
茫茫八表聊纵目，情知日近长安远。
白云浩荡飞鸟没，玉笙凄凉红纷晚。
染王吹台得李杜，黄公酒垆醉嵇阮。
高峰千载凛莫攀，与世相济徒混混。
荷衣蕙带芙蓉裳，野服犹堪敌华衮。
去梯熟复共君谋，杀马毁车从此遁。